西江有單鵠行
作者：范成大
朝代：宋

paragraphs: 西江有單鵠，託身萬里雲。
猥爲稻粱謀，墮此鷗鷺羣。
朝遊楓葉杪，暮宿蘆花根。
懷安浦溆暖，忘記雲海寬。
忽有孤征鴻，驚飛落江濱。
眼明見黄鵠，邂逅傾情真。
羽毛雖不同，意氣頗相親。
言鵠有六翮，何不高飛翾。
水鳥不足羣，朝暮徒嘲喧。
相將乘風去，一上盤秋旻。
渴飲顥露滋，饑吸晴霞暾。
方知翅翎俊，可以凌埃塵。
東風昨解凍，春光暖如薰。
陽鳥當北鄉，行止倏已分。
儻欲相逐去，關山隔吳秦。
兩鳥竟分飛，鳴聲動行人。
豈不有歲晚，鴻當復來賓。
但愁山海闊，岐路多糾紛。
復來失故道，那得相知聞。
鴻歸有儔侶，鵠住長悲辛。